## Sanitat arriba a un acord amb la UA i la UMH per a garantir als seus estudiants les pràctiques de Medicina i Infermeria en els hospitals de la província

*** L’acord es materialitzarà amb la pròxima firma d’un conveni entre la Generalitat i cada una de les universitats
* El conseller de Sanitat agraïx la col·laboració de les dos universitats per a garantir la millor oferta formativa a tots els estudiants de la província d’Alacant en condicions d’igualtat i equitat
* Representants de l’Escola Valenciana d’Estudis de la Salut (EVES) i de l’Oficina Autonòmica d’Auditoria i Inspecció Sanitària de la
* Conselleria de Sanitat s’han reunit amb els rectors de les dos universitats**

La Conselleria de Sanitat ha arribat este dilluns a un acord amb la Universitat d’Alacant (UA) i la Universitat Miguel Hernández d’Elx (UMH) per a garantir les pràctiques formatives dels estudiants de Medicina i Infermeria de les dos universitats, en igualtat de condicions, en els hospitals públics de la província d’Alacant.

El director de l’Escola Valenciana d’Estudis de la Salut (EVES), Rafael Peset, i el director de l’Oficina d’Auditoria i Inspecció Sanitària de la Conselleria de Sanitat, Joaquín Andani, s’han reunit este dilluns a Alacant amb els rectors de la UA, Amparo Navarro, i de la UMH, Juan José Ruiz, per a concretar l’acord que es formalitzarà amb la pròxima firma d’un conveni entre la Generalitat i cada una de les universitats per a regular i garantir les pràctiques formatives dels estudiants de les dos universitats dels graus de Medicina i Infermeria en els hospitals de la província d’Alacant.

El conseller de Sanitat, Marciano Gómez, ha agraït a les universitats la seua predisposició per a consensuar així la col·laboració aconseguida, “fruit del diàleg permanent entre la Generalitat i les dos institucions universitàries, amb la finalitat de garantir la millor oferta formativa a tots els estudiants en condicions d’igualtat i equitat”.

“Hui s’han establit unes bases ja sòlides per a oferir la millor formació als estudiants de Medicina i Infermeria de la província d’Alacant que repercutirà en la qualitat assistencial dels nostres pacients”, ha destacat Gómez.

En este sentit, ha insistit en la intenció del Govern Valencià de convertir la província d’Alacant en un espai compartit per a pràctiques universitàries en l’àmbit de la Medicina i d’altres disciplines sanitàries, de manera que els estudiants de les dos universitats puguen fer pràctiques en tots els hospitals públics de la província.

D’altra banda, ha recordat que la Conselleria de Sanitat està treballant perquè tots els hospitals públics de la Comunitat Valenciana siguen hospitals universitaris i puguen acollir itineraris formatius dels estudiants de graus sanitaris.

Fecha: 17/02/2025